U scho het d  Edith Olibet, wo zu de ganz Schnäue ghört im Gmeindrat, het d Edith Olibet d Hang ufgha u gseit, mi chönnt uf jedere Kilowattstung Strom, jedem Liter Bänzin u jedem Haubeli Wyssen e Stromsparfranke erhäben u mit däm Gäud ernöierbari Energie fördere. U de chönnt men ufen Erlacherhof, uf ds Rathuus, uf Polizeikasärne u uf aui Schueuhüser Sunnekollektore montiere, das ergeri zwär dr Dänkmaupfleger, aber we's um ds Überläbe vor Mönschheit göng, chönn me's nümm aune rächt mache. U de chönnt me wyter beschliesse, het  d Edith Olibet erklärt, am haubi zähni i aune Beizen ir ganze Stadt z Liecht z lösche. Dadermit chönnt men o grad no öppis tue für d Vouksgsundheit, wiu sech dr Stromentzug positiv uf en Aukohouentzug würd uswürke. Ds EWB chönnt me verpflichte, de Lüt für jedi Kilowattstung Strom, wo si weniger bruuchi, es Fränkli guetzschrybe, u we d Lüt de uf 2000 Watt unger wäre, chönnte si mit em Gäud, wo si vom EWB überchiemte, es Sunnenenergie-Chlychraftwärkli, wo d Stadtgärtnerei bis denn de entwicklet hätt, so nes  Chlychraftwärkli choufen u würde zu energetische Säubschversorger. Nid vergässe dörft me de o, aui Energiefrässer z büesse, zum Byspiu die, wo mit em Outo i d Eufenou zum Jogge fahri. So sy di soziaudemokratisch inschpirierte Vorschleg us der Edith Olibet usegsprudlet wi ne Heilqueue us eme Nagufluehfeuse, u dr Jürg Wichtermann isch fasch nid nache cho mit protokolliere.